Гугъуэтыжым и зэфIэкI
Мазаем и 13 — 15-хэм Москва щекIуэкIа «УнэтIакIуэ» урысейпсо зэхуэсышхуэм хэтыну КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ я пашэу ди республикэм икIахэм ящыщщ КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым и студентхэм я зэгухьэныгъэм и унафэщI Гугъуэтыж Ахьмэд. АбыкIэ хъыбар дигъэщIащ КъБКъМУ-м и пресс-IэнатIэм.
Емуз Нинэрэ Гугъуэтыж Ахьмэдрэ. Урысейм и щIыналъэ 85-м къикIауэ цIыху 5000-м нэс зыхэта зэхьэзэхуэм унэтIыныгъэу плIы иIэт: «ЩIэныгъэ», «Бизнес», «Социальнэ IэнатIэ», «Проектхэр гъэхьэзырын».
Ахьмэд «Къэбэрдей-Балъкъэрым и къабзагъэр» фIэщыгъэр зиIэ и проектыр заочнэ Iыхьэм пхыкIри, секцэхэм языхэзым и етIуанэ турым кIуащ. И кIэухым ирихьэлIэу щIыналъэ зыбжанэм, къыхэбгъэщмэ, Воронеж, Киров, Белгород областхэм, Ханты-Мансийск автономнэ округым я лIыкIуэхэм яфIэгъэщIэгъуэн хъури, проектыр къэгъэсэбэпа, гъащIэм хэпща зэрыхъунум теухуауэ Гугъуэтыжым къепсэлъылIащ.
ЗэIущIэм къыщыпсэлъа Швыдкой Михаилрэ Кириенкэ Сергейрэ жаIащ мы форумыр къыщызэрагъэпэщым мурад нэхъыщхьэу яIар унэтIыныгъэ зэхуэмыдэхэм щрагъэкIуэкI къэхутэныгъэхэм кIэлъагъэплъкIэрэ щIалэгъуалэм еджагъэшхуэхэм щапхъэ трагъэхыныр арауэ зэрыщытыр.
Зэхуэсым къыщеджащ УФ-м и Президент Путин Владимир къахуигъэхьа Зэрызыхуагъазэ псалъэм. Къэрал унафэщIыр зэIущIэм хэтхэм ехъуэхъуащ я мурадхэр къайхъулIэну. Мы форумыр илъэс къэс гъэсакIуэхэмрэ щIалэгъуалэмрэ я зэхуэсыпIэ хъуну зэрыщыгугъри къыхэщащ абы.
Ахьмэд зэрыжиIэмкIэ, ар зыхэта зэIущIэм къегъэлъагъуэ къэрал унафэщIхэм щIалэгъуалэм я Iуэхум мыхьэнэшхуэ зэрыратыр.
— Псоми хуабжьу ди гуапэ хъуащ цIыху цIэрыIуэхэу Покровская Татьянэ, Швыдкой Михаил, Знарок Олег сымэ дазэрыхуэзар, — къыхегъэщ абы. — Абыхэм щхьэпэ тщыхъун куэд къыджаIащ.
Апхуэдэу Гугъуэтыжым фIыщIэшхуэ хуещI мы зэIущIэм кIуэнымкIэ дэIэпыкъуэгъу къыхуэхъуа, КъБКъМУ-м и ректор Апажэ Аслъэн.
Форумыр щызэхуащIыжым иращIылIа пшыхьыр ягъэдэхащ урысей эстрадэм и уэрэджыIакIуэхэм.
КIурашын Заремэ.
